Binnelandse sake ontken bewerings oor Gupta-tenderArgieffoto: www.rabobank.com Mkuseli Apleni, direkteur-generaal van binnelandse sake, het Maandag bewerings ontken dat ŉ kontrak, wat vier jaar gelede aan VFS Global toegestaan is om visum-ondersteuningsdienste te lewer, onregmatig was en dat die omstrede Gupta-familie glo uit die kontrak voordeel getrek het. Hy het gesê die departement het VFS Global egter versoek om “soos altyd deursigtig te wees” en die besonderhede van die maatskappy se direkteurskap met hulle te deel. Apleni het ontken die ooreenkoms is aangegaan met die goedkeuring van die huidige minister van binnelandse sake, Malusi Gigaba en gesê die ooreenkoms is geteken toe Nkosazana Dlamini-Zuma nog die ministerspos beklee het. “Die korrekte tenderproses is volledig gevolg toe die departement VFS Global aangestel het,” het Apleni gesê. “Die departement het maatskappye in 2010 uitgenooi om te tender. In hierdie tyd was [Gigaba] nie deel van die departement nie. Ons wil dit egter duidelik maak dit beteken nie daar was enige onreëlmatighede onder minister Gigaba se voorgangers nie.” Apleni het ook beklemtoon VSF Global het kontrakte met 50 ander staatsdepartemente. Verlede week het die DA se Haniff Hoosen gesê die party het gevind ŉ plaaslike maatskappy, Islandsite Investments, met Duduzane Zuma en Rajesh Gupta as twee van sy direkteure, het voordeel getrek het uit visum-aansoeke wat gedoen is om in Suid-Afrika te reis.